( المنشور يعنيني انا وجزء من قصة حياتي ماشي ضروري تقراه انا بغيتو غير يوصل ولواحد الجزء ديال الاحباب )

جات واحد السيدة اليوم صباحا عندنا للمحل … قالت لسناء واش كاين ياسين ؟ قالت ليها سناء : لا ما كاينش … قالت ايها عطيني الرقم ديالو … قالت فيها سناء ما نقدرش نعطيك الرقم ديالو … قالت السيدة واش هو مهم تال هاذ الدرجة ؟؟؟ قالت ليها سناء لا غير هاذشي لي قال ليا … هي تقول ليها السيدة انا كنت ناوية نشري عندكم لكن هاذ التعامل ديالكم غير راقي انا الناس كايتمناو غير نشري عندهم ثم انصرفت …

بغيت نوضح بعض الامور تعليقا على هذه القصة :

1- انا ماشي مهم وماشي مشهور وماشي مؤثر وماشي شيخ وماشي شخصية مهمة وماشي تاجر خاربها فلوس …

2- عندي مشكل فالحياة أثر على علاقتي الاسرية وعلى علاقتي بمحيطي وهو الهاتف … الهاتف ديالي اقسم بالله لا اعرف رنته لانه ديما على الصامت " سيلونص " لانه لا يتوقف عن الاتصالات …

3- كيتصل بي لي باغي عملية جراحية لي بغا يحرق لي بغا يبدا بروجي لي بغا فين يحفظ القران لي بغا يكمل القراية فالسعودية لي بغا يدير لي فخ بأسئلة مشبوهة لي بغا يسبني لي بغا يعاتبني لي بغا يسولني على الزواج لي عندو مشكل مع مرتو لي بغا نصالحو مع صاحبو لي حارق ووحل فالغربة بغا يرجع لي بغا يكفرني لانني لا اكفر الدولة ولا يتهمني بالتشدد … اقسم بالله ونعطي هاتفي لشي حد ما يكمل به نهار وما يقدر يدير شي حاجة في حياته لان اليوم كله اتصالات … 

4- خلي الواتساب واحد السيد من تركيا رسل اي اوديو فيه 51 دقيقة … خلي رسائل الصفحة بالمئات يوميا خلي رسائل الانستغرام … 

5- ياك المؤمن ما كايبغيش لخوه الضرر ؟ ولا حنا انانيين خاصة تقضي لي غرضي او نتا ما مزيانش ؟؟؟ واش نحماق انا ونتعذب ونخلي مرتي وبناتي وخدمتي باش نتا تقول عليا والله الى متواضع !!!! بلاش اسيدي قل فيا لي بغيتي تال عند الله ويبان الحق ..

6- بزاف دالناس لا يفرقون بين مصدر رزق وبين الاغراض الشخصية … دهن بيو شركة فيها ناس كايترزقو فيها … ماشي الدار ديال مول الفوقية … كايجيو عندي ناس بشكل يومي للمحل باش يناقشو معايا مواضيع … !!! واش هاذشي معقول ؟؟؟ الى قلتي ايه راني خدام ما مساليش يقول ليك فيك العياقة … مشيتي مع هذا باقي ما كملت معاه يجي الاخر وكاتضيع حقوق الناس لي كايتسناو سلعتهم … اقسم بالله الى انا محرج جدا جدا جدا ولا حول ولا قوة الا بالله العلي العظيم .

7- كايجيو عندي ناس للمحل راقيين فاش ما كايلقاونيش كايخليو رقم الهاتف ديالهم لسناء … فاش كانجي كانصوني خصوصا الى كان الموضوع في استطاعتي … 

واحد النهار جا واحد الدري من برشيد كنت انا مسافر … كاينعس حدا المحل ثلاث ايام حتى جيت من السفر قال ليا بغيت نخدم معاك راني جاي من برشيد وما عندي فين نمشي … قلت ليه واش اتصلتي ليا وقلت ليك اجي ؟؟؟ قال ليا غير قلت نتا رجولة ما غاديش تفوتني … قلت ليه انا رجولة الى عطيتك الكملة نتا دابا ما عرفتك قاتل روح وهارب ولا شي عدو باغي تدير ليا شي قالب … قلت ليه ما عندي ما ندير ليك … قال ليا عطيني باش نرجع لبلادي قلت ليه لا ياله للمحطة وديتو للمحطة دزت جدا واحد ولد دربنا كايبيع الديطاي وهو يقول ليا هاذ القالب يوميا كايبكي عليا كايقول ليا عطيني گارو نكمي راني براني وما عنديش … صدقت مخلص لمول الديطاي الكريدي ديال الباطل وديتو للمحطة صيفطو واحد صاحبي مع الكار … 

مثل هاذ المواقف حرماتني من المحل وليت كانخدم عن بعد غير باش ما نكون سبب في تعكير مزاج احدهم ( واحد النهار جيت غير نعاون مالين الدار فشي حاجة وتلاقيت مع زبون وكنت مشغول جدا وسلمت عليه سلام ديال المزروب دازت مدة لقيتو كاتب في صفحة الشركة سلعة جيدة لكن تعامل سيء جدا … وانا كتب ايه تحت التعليق تعامل سيء من سيدة الاستقبال او من ياسين فاش سلم عليك ؟ قال لي السيدة تعاملها راقي ياسين اي ما عطانيش الوقت … وانا نكتب ليه انا عيط عليا ابي نساعدو وجيت بحوايج ديال الدار علاش ما كانفرقوش بين العمل وبين الشخصنة ؟؟؟ ) 

تنبيه : الى بنت ليكم غالط نصحوني فالتعاليق لا حرج غادي نحاول نقرا جميع التعاليق … الى عندكم شي حل مرحبا … بالمناسبة عندي 2 هواتف و3 شرائح شريحة ديال عامة قديمة هي لي مرتبطة بجميع احتياجاتي وكاينة عند كولشي … وشريحة ديال الاحباب وشريحة ديال مالين الدار .